title: "Transistor"
text: "En transistor as en bagelem\u00e4nt, weer huum elektrische sp\u00e5ninge ma ferstarke koon.\n\nPrinsiip \n\nBai en ferstarker gungt en hiilj sw\u00e5k sinjool in \u00f6nj \u00e4n foole gew\u00e5lt kamt r\u00fct. \u00c4n d\u00e5t as diling di transistor, di j\u00fc ferstarking m\u00f6\u00f6lik m\u00e5\u00e5get.\n\nBai dioode heewe we s\u00e4nj, d\u00e5t da \u00f6nj iinj ruchting - j\u00fc sp\u00e4rruchting - ai liidje. Heer uner heewe we ruchts sun dioode tiikned, ouers we heewe leefts en oudern \u00f6nj for\u00fctruchting deer ma \u00f6nj e ra kl\u00e4nked. \"Wat m\u00e5\u00e5get d\u00e5t n\u00fc for en fersch\u00e4\u00e4l?\" koon huum seede, \"Deer l\u00e5pt duch n\u00e5\u00e5n struum.\"\n\nD\u00e5t as uk w\u00e5\u00e5r, ouers d\u00e5t \u00e4nret ham wan we da biise dioode t\u00e4cht baienouder bringe, \u00f6nj iinj kristal. Dan as d\u00e5t n\u00e4mlik s\u00fc, d\u00e5t hu elektroone foon j\u00fc \u00f6nj for\u00fctruchting st\u00f6njende dioode nuch j\u00fcst j\u00fc \u00f6nj sp\u00e4rruchting st\u00f6njende bariire belinge koone. Da jeewe deer dan duch en latje struum, di s\u00fcn\u00e5\u00e5mde kol\u00e4ktorstruum. We n\u00e5\u00e5me deeram j\u00fc ruchtse bariire di kol\u00e4ktor (C), wilt j\u00fc leeftse - j\u00fc da elektroone l\u00e4\u00e4wert - as emiter (E) betiikned w\u00e5rt.\n\nJ\u00fc emitersp\u00e5ning \n\nN\u00fc as d\u00e5t je s\u00fc, d\u00e5t di kol\u00e4ktorstruum f\u00e5li gef\u00e4ili as for e sp\u00e5ning aw e emiter, \u00e4n j\u00fc koone we iinjf\u00e5ch r\u00e4igle ma d\u00e5t latje stuk deer twasche, j\u00fc baasis (B). \u00c4n d\u00e5t interesante as n\u00fc, d\u00e5t en hiilj latje \u00e4kstro-struum \u00f6nj e baasis en hiilj grute struum \u00f6nj e kol\u00e4ktor jeewe koon.\n\n\u00c4n ouerd\u00e5t di dioode twasche j\u00fc baasis \u00e4n e emiter \u00f6nj e for\u00fctruchting stoont, br\u00fcke we m\u00e5n en hiilj latj sp\u00e5nings\u00e4nring am di baasisstruum luupe tu l\u00e4tjen. Aw e ouder sid stoont di kol\u00e4ktor-dioode eentlik \u00f6nj e sp\u00e4rruchting, \u00e4n d\u00e5t bedj\u00fcset, d\u00e5t hi en hiilj grut sp\u00e5nings\u00e4nring oufjeewe koon suner d\u00e5t di kol\u00e4ktorstruum ham foole \u00e4nret. Di transistor koon \u00e5ls\u00fc w\u00f6rklik ferstarke!\n\n\u00d6njwiinjing \n\nGew\u00f6\u00f6nlik w\u00e5rt di emiter \u00f6nj nul volt l\u00e4id, j\u00e5\u00e5 unti n\u00e5\u00e5n ouer en m\u00f6tjstand, wilt \u00f6nj e baasis j\u00fc ingungssp\u00e5ning tufjard w\u00e5rt. B\u00fcted\u00e5t schal for e gew\u00f6\u00f6nlike \u00e5rbeswise di baasis-emiter-dioode \u00f6nj for\u00fctruchting st\u00f6nje. Aw e kol\u00e4ktor-baasis-dioode deeriinj, stoont en sp\u00e4rsp\u00e5ning, j\u00fc j\u00fcst as bai da dioode \u00f6nj en maksimum b\u00fcnen as. B\u00fcted\u00e5t j\u00fclt en maksimum l\u00e5\u00e5sting foon hu tiiner miliwatt bit m\u00f6r as hunert watt, \u00e5les typen-oufhingi. Transistoore for grute l\u00e5\u00e5stinge m\u00f6nje oofding aw k\u00e4ilpl\u00e5\u00e5te unti k\u00e4ilere montiird w\u00e5rde.\n\nKl\u00e4nkbile \n\nHeer uner st\u00f6nje da kl\u00e4nkbile foon en transistor. D\u00e5t jeeft tw\u00e4\u00e4r sliike, oufhingi deerfoon weer j\u00fc baasis \u00fct P-typ-materjool bestoont unti \u00fct N-typ-materjool. D\u00e5t san \u00e4\u00e4derenouder NPN- \u00e4n PNP-transistoore. En hiilj ouderen sliik san da FET's.\n\nKl\u00e4nkbile\n\nElektrisiteet\nT\u00e4chnik"